b'\n_START_ARTICLE_\nNikola Juri\xc5\xa1i\xc4\x87\n_START_PARAGRAPH_\nNikola barun Juri\xc5\xa1i\xc4\x87 od Kisega (ma\xc4\x91arski: Jurisics Mikl\xc3\xb3s), (Senj, oko 1490. - Kiseg, 1545.), hrvatski plemi\xc4\x87, vojskovo\xc4\x91a i diplomat. 1527. sudjeluje na Cetinskom saboru kao poslanik Ferdinanda Habsbur\xc5\xa1kog. Nakon bogate vojne karijere, u kojoj je najzapa\xc5\xbeeniji doga\xc4\x91aj obrana Kisega 1532. godine, bio poslanik u Carigradu.\n_START_SECTION_\nObrana Kisega\n_START_PARAGRAPH_\nDeset dana prije nego \xc5\xa1to \xc4\x87e postati kralj, Ferdinand I. imenovao je Senjanina Nikolu Juri\xc5\xa1i\xc4\x87a za vrhovnog kapetana i savjetnika, koji \xc4\x87e uspje\xc5\xa1no i mudro obavljati diplomatske i vojni\xc4\x8dke poslove sve do svoje smrti 1545._NEWLINE_Svojim juna\xc5\xa1tvom Juri\xc5\xa1i\xc4\x87 se je proslavio god. 1532., kad je sa 700 Hrvata obranio Kiseg i tako zaustavio 140.000 turskih vojnika na njihovom vojnom pohodu prema Be\xc4\x8du. Turci koji su mogli mirno pro\xc4\x87i pored malenog grada i tako iznenaditi tada jo\xc5\xa1 nespremne Ferdinandove vojnike, stra\xc5\xa1no su se prevarili kad su mislili da \xc4\x87e Kiseg biti lagan plijen._NEWLINE_Nikola Juri\xc5\xa1i\xc4\x87 je sa svojih 28 lako i 10 te\xc5\xa1ko naoru\xc5\xbeanih konjanika trebao odjahati za Be\xc4\x8d i tamo se pridru\xc5\xbeiti glavnoj vojsci. Me\xc4\x91utim, kad je vidio mno\xc5\xa1tvo djece, \xc5\xbeena i staraca koji su do\xc5\xa1li potra\xc5\xbeiti spas u gradskim zidinama, odlu\xc4\x8dio je ostati i braniti narod. Nakon \xc5\xa1to je Juri\xc5\xa1i\xc4\x87 sastavio od seljaka i gra\xc4\x91ana malu posadu od 700 ljudi, poslao je pismo Ferdinandu I. u kojem je napisao:_NEWLINE_"Ja sam se usudio braniti ovaj maleni i slabi grad protiv turske sile, ne zato \xc5\xa1to se nadam da \xc4\x87u ga spasiti, nego samo da koji \xc4\x8dasak neprijatelja zabavim i tako kr\xc5\xa1\xc4\x87anskim vladarima pribavim vremena da se priprave za otpor. Samo zato izlo\xc5\xbeio sam se najve\xc4\x87oj smrtnoj pogibelji."_NEWLINE_Prva tri dana Turci su neprekidno topovima ga\xc4\x91ali Kiseg, a 13. kolovoza zapo\xc4\x8deli su s mnogobrojnim juri\xc5\xa1ima sa svih strana. Branitelji nisu gubili prisebnost ni kad su ih Turci nekoliko puta dovodili u "mat poziciju", nego su se hrabro i \xc4\x8dudesno branili. Nakon odbijenog dvanaestog juri\xc5\xa1a 28. kolovoza, hrvatski junak opet \xc5\xa1alje Ferdinandu pismo i pi\xc5\xa1e:_NEWLINE_"Od na\xc5\xa1ih 700 oru\xc5\xbeanih zemljaka ve\xc4\x87 je polovica poginula; od pu\xc5\xa1\xc4\x8danog praha, \xc5\xa1to sam ga za 300 forinti kupio, imam jo\xc5\xa1 jednu centu. Samo Bo\xc5\xbeja milost \xc4\x8duva nas; budi ona milostiva mojoj du\xc5\xa1i."_NEWLINE_Poslije dvanaestog juri\xc5\xa1a, turski glasnici su tri puta dolazili s nagodbama da se grad mirno preda, ali hrabri Juri\xc5\xa1i\xc4\x87 im je slao tako drske i cini\xc4\x8dne odgovore, da je sultan Sulejman I. ludovao od bijesa i muke. U 13. juri\xc5\xa1u poginulo je jo\xc5\xa1 60 hrabrih branitelja, a ranjeni Juri\xc5\xa1i\xc4\x87 se s ostatkom posade pripravio za posljednji boj. U trenutku nove turske navale na gradske zidine, starci, \xc5\xbeene i djeca su stali plakati i zapomagati te se moliti sv. Martinu, a umjesto da u\xc4\x91u u grad Turci su po\xc4\x8deli bje\xc5\xbeati. Kasnije su pri\xc4\x8dali da su pobjegli zbog nekog konjanika s vatrenim ma\xc4\x8dem koji ih je tjerao sa zidina. I dok su tako na smrt prestra\xc5\xa1eni Turci govorili da je Juri\xc5\xa1i\xc4\x87 u savezu sa Sotonom, Hrvati su slavili i zahvaljivali sv. Martinu \xc5\xa1to ih je spasio od sigurne smrti._NEWLINE_Sam Nikola Juri\xc5\xa1i\xc4\x87 napisao je Ferdinandu kasnije:_NEWLINE_"Moj pu\xc5\xa1\xc4\x8dani prah bio je ve\xc4\x87 posve potro\xc5\xa1en; \xc5\xa1to je od mojih ljudi ostalo na \xc5\xbeivotu, ve\xc4\x87 je svu volju izgubilo, te se ne bi mogao ni jedan sat vi\xc5\xa1e braniti." 30. kolovoza 1532. razo\xc4\x8darani Sulejman je sa svojom iscrpljenom vojskom oti\xc5\xa1ao s izgovorom kako velikodu\xc5\xa1no daruje Juri\xc5\xa1i\xc4\x87u grad Kiseg._NEWLINE_Nikolu Juri\xc5\xa1i\xc4\x87a je zbog zasluga car i kralj nagradio barunskom titulom i vla\xc5\xa1\xc4\x87u nad Kisegom._NEWLINE_Po Nikoli Juri\xc5\xa1i\xc4\x87u, nazvana je jedna od glavnih ulica u Zagrebu te dvorac i trg u Kisegu.'